  Виталий Пронин А. Григорьева, Л. ЧибышеваКалыкез улон-вылонын утён удысын ужасьёслэсь нуналзэс шумпотон мылкыдын пумита Дэри ёросысь Пальник гуртысь социальной ужась Александра Григорьевна Григорьева. Шуг-секытэ вуэмъёслы сюлмысьтыз юрттӥськемез пусъемын Удмурт Республикалэн Данъян грамотаеныз.Александра Григорьева вордӥськемын Вавож ёросысь Выль Бия гуртын, семья кылдытыса, сизьым арзэ улӥз ёросысьтызы ик Нюрдор-Котья гуртын. Тыршиз пудо вордон удысын, огдыре пӧраськись но вал - укмыс толэзьем курсъёсты йылпумъяз.Торфопредприятие куашкан калэ вуэмен, Григорьевъёс выжизы Пальнике. Совхоз соослы улон инты висъяз. Выльдӥськон тӧлъёс «Пальниковский» совхозэз но куашкан калэ вуттӥзы. Гурт администрациын Александра Григорьевалы ӵектӥзы юрттӥсь кариськыны.Трос аръёс ӵоже фермаын ужаса, выль удыс борды нылкышно дӥсьтытэк басьтӥськиз. Пӧрмыто меда, пе, адямиосын огкыл шедьтыны? Ужаны кутскемез бере но малпаськиз на: кӧнялы меда чиданэ тырмоз, пе? Табере аслыз ачиз пайме. А. Григорьева- Ӧй но вала кадь аръёслэсь ортчемзэс. Ёросысьтымы Калыклы юрттэт сётонъя центрын ужамелы туэ 23-тӥ сентябре дас ар луоз ни. Котькуд адями борды дышоно вылэм. Нырысь огнам вал та ужын, кыкетӥ арзэ Лариса нылы бордам кариськиз, фермаын но со вӧзам ик тыршиз.Гуртын мар уж вань, ваньзэ лэсьтӥськом. Корка котырез утялтэм, сиён-юон басьтэм сяна, сиён но пӧраны юрттӥськом, бакча котырын но выриськом - мерттӥськиськом, уриськиськом. Куд-ог со ужъёс юрттэт сётонъя огкылэ - договоре - уг ке но пыро, ум палэнскиське. Адями юрттыны куре ке, уд вера ук, со договоре уг пыры шуыса. Куд-огез бакча но возё, ми вылэ оскиськыса. Нош толалтэ лымы сузяно луэ на, - шуэ Александра Григорьевна.Юрттэт сётэмзэс Григорьевнаос (анаез но нылыз) нимысьтыз журналэ пусйыло. Центрысь специалистъёс котькуд толэзь вуыло ужамзэс эскерыны, юасько юрттоно муртъёссылэсь но. Одӥг адямиез утялтэм понна толэзяз 1 сюрс манет сётӥське. Но та толэзьысен удысын ужасьёслэн уждунзы 47 процентлы будыны кулэ.Ужамзылы вожъяськисьёс но вань. Меӵак синмазы уг верало, но калык вылтӥ зулё: ветло, пе, ульча кузя оглань-талань, сумка кутыса. Но Александра Григорьевна та пумысен мылкыдзэ уг куашкаты. Шуэ, адями пӧлын адями вань. Тодэ уго, соосты котьку возьмало. Туэ шутэтскыны пото шуэмысьтыз, куд-огез бӧрдо: одӥг семья кадь луимы ни вал, пе. Бен, Александра Григорьевна тодэ кинэн кызьы вераськыны. Нылпи садын пӧрасьын ужам 89 аресъем Валентина Чигвинцеваен кырӟаса но пуко - кыксы ик ярато кырӟаны.Дас аръёс ӵоже ужатозяз, тросэз юрттоно муртъёсыз улонысь кошкиллям ни. Но соослэн лыдзы уг кулэсмы. Кинлэн синмыз уг адӟы, кин сюлэм висёнэн курадӟе. Юрт котырзэс, асьсэды утялтыны быгатытэк, юрттэт курыса, вазисько ЦСО-е. Куд-огез чылкак огназ кылемын, мукетъёсызлэн нылпиоссы но вань. Бордазы уг ке уло, сыӵеосызлы но центр ласянь юрттэт сётӥське. Кинлы тросгес саклык висъяно, кинлы - ӧжытгес, пе. Соя но центрысь специалистъёс чаклало ни кӧня муртэз утялтыны осконо. Нормая 5 мурт ке, кин ке 6-7-езлы но юрттэ.Ужаны кутскыкуз, Александра Григорьева но тросгес адямиослы юрттӥськиз, али кыкеныз ужа. Визьмыз лябен, одӥгез доры котькуд нунал ветлоно луэ, пе. Кезьыт куазен ӵук но ӝыт гур эстоно.- Та нылкышнолы 46 арес ни. Огназ кылемез бере одӥг нунал но чаклатэк кельтэме ӧвӧл, - шуэ Александра Григорьевна. - Котьма карыны быгатэ, но ужаны дышетэмын ӧвӧл. Одӥг нылпизэ жаляса, лэся, мумиз сое ляб визьемъёслэн школаязы сётымтэ. Дышиз ни вал бордам. Ёросысь калыкез улон-вылон утён ёзын ужасьёс сое интернат юртэ интыяны документъёс лэсьто. Калленэн-калленэн дасясько ни талы, шуисько, мон пересьмисько ни, тыныд интернатэ мыныны кулэ.Пенсие потон арлыдыз вуыса но, А. Григорьева куатетӥ арзэ калыклы юрттӥське. Шуэ, пенсие потыса, кыкетӥ шоканэ усьтӥськиз кадь. Юрттэмзылы, мылкыдзэ бурдъямзылы тау каре ЦСО-ысь кивалтӥсьёслы. Кулэ дыръяз коньдонэн юрттэт но, пе, висъяллязы. Нылзэ но пизэ пыд йылазы ӝутон вакытэ нылкышнолэн улонэз капчи ӧй вал уго. Табере соослэн асьсэлэн семьяоссы вань.Сергей пиез улэ Ижын. Армия бере ОМОН-э интыяськиз. Полициысь лейтенант котькуд аре «пӧсь точкаосы» вуылэ. Лариса гуртазы ик улэ. Уж ӧвӧлэн юрттэт сётон борды басьтӥськиз. Калыкен огкыл шедьтон, чидась но сюлмо луон сям солы паласькиз Анна Григорьевналэсь.- Ужаны кутскыкум, анае валэктӥз кинэн кызьы вераськыны, кинлэн кыӵе сямыз, - шуэ Лариса Чибышева. - Собере та уж мон понна выль ӧй вал ни. Отпуске кошкылыкуз, котьку сое вошъялляй. Али ачим вить мурт доры ветлӥсько. А. БоталёваЛариса Григорьевналэсь ужамзэ туж ушъяз совхозын кема аръёс ӵоже валтӥсь бухгалтерын ужам Анна Боталёва: мон, пе, солы аслам нылылы кадь оскисько, калык пӧлтӥ оломар вераськыса уз ветлы. Пальникъёс оскыса вазисько анаезлы но, нылызлы но - Григорьевнаос тодо юрттэтлэсь кылзэ.Лия МалыхТуспуктэмез: udmfoto.ru Теги: Дэри Калыкезулон-вылонынутёнудыс  